Perinneruoka saa oman juhlan perjantaina Mäntyharjussa — katso kiintymystä uhkuva Sikakaali-musiikkivideo! - Länsi-Savo
Perinneruoka saa oman juhlan perjanta...
Julkaistu 23.8.2017 9:50
Mäntyharjulainen perinneruoka sikakaali eli niin sanottu tappaessoppa saa ikioman tapahtuman Mäntyharjun torille.
Sikakaali-kappaleen esittää Mäntyharjun torilla Jannu Löyskä. Kuva Mäntyviisuista.
Nimensä mukaan sianlihasta ja kaalista tehty ruoka on mäntyharjulainen erikoisuus, jota nostetaan esiin torilla.
Tapahtuma liittyy Suomen juhlavuoteen ja ajankohta 25. elokuuta on tasan 100 päivää ennen itsenäisyyspäivää.
Ainutlaatuiset Sikakaalikarnevaalit ovat vanhan ajan kyläjuhlat, joissa syödään ja tanssitaan.
Toritapahtuma alkaa kello 15, minkä jälkeen sikakaalia on tarjolla kaikelle kansalle. Lähiruoka on toritapahtumassa pääroolissa ja torilta löytyy muitakin perinneruokia kuin sikakaalia.
Päivänsankarin eli sikakaalin avulla nostetaan esille erityisesti kaksi mäntyharjulaista lähiruuantuottajaa, kun pääraaka-aineista sika tulee Kuvalan tilalta ja kaalit Vierulan tilalta.
Ruokailun jälkeen on vuorossa tanssia.
Sikakaalille on Mäntyharjussa tehty nimikkokappale, jossa ylistetään perinneruokaa. Kappaleen on säveltänyt Pertti Haverinen ja sanoittanut Lasse Wikman.
Mäntyharjun Virkistyksen voimistelu- ja tanssijaosto on tehnyt kappaleeseen koreografian, joka on opetettu kevään aikana Mäntyharjun koululaisille. Torilla tanssitaan porukalla sikakaalitanssia Jannu Löyskän tahdissa.
Torilla ohjelmassa on myös paikallista teatteria sekä monenlaista musisointia perheen pienempiä unohtamatta.
Tapahtuma päättyy toritansseihin, joissa esiintyy mäntyharjulainen muusikko Urpo Heikkilä.
Sikakaalikarnevaalit Mäntyharjun torilla 25.8.2017.